Nariadenie Komisie (ES) č. 730/2004
z 19. apríla 2004,
ktorým sa upravuje nariadenie (EHS) č. 1859/82 o výbere vykazujúcich podnikov na účel určenia príjmov poľnohospodárskych podnikov z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä jej článok 2 ods. 3,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä jej článok 57 ods. 2,
keďže:
(1) Článok 2 nariadenia Komisie (EHS) č. 1859/82 [1] stanovuje pre každý členský štát prah ekonomickej veľkosti vykazujúcich podnikov, ktoré patria do oblasti výskumu siete poľnohospodárskych účtovných údajov.
(2) Počet vykazujúcich podnikov za každý členský štát, ktoré sa vyberú podľa oblastí, sa stanovuje v prílohe I k nariadeniu (EHS) č. 1859/82.
(3) S ohľadom na pristúpenie Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (ďalej len "nové členské štáty") by sa mal stanoviť prah pre nové členské štáty, ako aj počet vykazujúcich podnikov podľa oblastí pre nové členské štáty.
(4) Mal by sa stanoviť konečný termín na predloženie prvého plánu výberu pre nové členské štáty.
(5) Nariadenie (EHS) č. 1859/82 by sa malo primerane zmeniť a doplniť,
PRIJALA TOTO NARIADENIE:
Článok 1
Nariadenie (EHS) č. 1859/82 sa mení a dopĺňa takto:
1. Článok 2 sa nahrádza takto:
"Článok 2
Pre účtovný rok 2004 (obdobie 12 po sebe nasledujúcich mesiacov začínajúce medzi 1. januárom 2004 a 1. júlom 2004) a pre následné účtovné roky sa stanovuje nasledujúci prah v ESU uvedený v článku 4 nariadenia č. 79/65/EHS:
-Belgicko | 16 ESU |
-Česká republika | 4 ESU |
-Dánsko | 8 ESU |
-Nemecko | 8 ESU |
-Estónsko | 2 ESU |
-Grécko | 2 ESU |
-Španielsko | 2 ESU |
-Francúzsko | 8 ESU |
-Írsko | 2 ESU |
-Taliansko | 4 ESU |
-Cyprus | 1 ESU |
-Lotyšsko | 2 ESU |
-Litvy | 2 ESU |
-Luxembursko | 8 ESU |
-Maďarsko | 2 ESU |
-Malta | 8 ESU |
-Holandsko | 16 ESU |
-Rakúsko | 8 ESU |
-Poľsko | 2 ESU |
-Portugalsko | 2 ESU |
-Slovinsko | 2 ESU |
-Slovensko | 6 ESU |
-Fínsko | 8 ESU |
-Švédsko | 8 ESU |
-Spojené kráľovstvo (okrem Severného Írska) | 16 ESU |
-Spojené kráľovstvo (len Severné Írsko) | 8 ESU" |
2. V článku 5 sa pridáva nasledujúci pododsek:
"Česká republika, Estónsko, Cyprus, Lotyšsko, Litva, Maďarsko, Malta, Poľsko, Slovinsko a Slovensko oznámia Komisii svoj plán výberu pre účtovný rok 2004 pred novembrom 2004."
3. Príloha I sa nahrádza textom v prílohe k tomuto nariadeniu.
Článok 2
Toto nariadenie nadobúda účinnosť s výhradou a dňom nadobudnutia platnosti Zmluvy o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska.
Uplatňuje sa od účtovného roka 2004.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 19. apríla 2004